Sting (muzičar)
Gordon Matthew Thomas Sumner (rođen 2. oktobra 1951. godine), poznatiji kao Sting, engleski je muzičar, pjevač, tekstopisac i glumac. U periodu između 1977. do 1984. bio je frontmen, tekstopisac i basist engleskog benda The Police. Solo karijeru započeo je 1985. godine, a muzika mu je prepoznatljiva zbog spajanja elemenata iz rocka, jazza, reggaea, new-agea, worldbeata i klasične muzike. Ukupno je dobio 17 Grammy nagrada; osvojio je pjesmu godine za Every Breath You Take, tri Brit nagrade, uključujući i onu iz 1994. za najboljeg britanskog muškog izvođača, nagradu za izuzetan doprinos 2002, Zlatni globus, Emmy i četiri nominacije za Oscara za najbolju originalnu pjesmu. Godine 2019. dobio je BMI nagradu za Every Breath You Take, koja je postala najslušanija pjesma u historiji radija. Godine 2002. Sting je osvojio nagradu Ivor Novello za životno djelo od Britanske akademije tekstopisaca, kompozitora i autora. Također, uvršten je i u Kuću slavnih tekstopisaca. U Rock'n'roll kuću slavnih primljen je 2003. kao član benda The Police. Godine 2000. dobio je zvijezdu na holivudskoj Stazi slavnih. Tri godine kasnije, dobio je Orden britanskog carstva od Elizabete II za svoj muzički doprinos. Nagradu Kennedy Centra u Bijeloj kući dobio je 2014. godine, a tri godine nakon toga dobio je i nagradu Polar Music Prize. Zajedno s bendom The Police postao je jedan od najprodavanijih muzičkih izvođača na svijetu. Ukupno je prodao preko 100 miliona ploča. Godine 2006. magazin Paste ga je rangirao na 62. mjesto od 100 najboljih živih tekstopisaca. VH1 ga je postavio na 63. mjesto top 100 najvećih rock izvođača. Sarađivao je i sa drugim muzičarima; pjesmu Money for Nothing radio je sa Dire Straitsima, Rise & Fall sa Craigom Davidom, All for Love sa Bryanom Adamsom i Rodom Stewartom, You Will Be My Ain True Love sa Alison Krauss, te je široj publici predstavio žanr raï pjesmom Desert Rose koju je snimio sa Chebom Mamijem. Godine 2018. objavio je album 44/876, u saradnji sa jamajčanskim izvođačem, Shaggyjem, koji je osvojio Grammy nagradu za najbolji reggae album 2019.